जब हमारे देश में अंग्रेजों का शासन था, हिंदी-उर्दू शासन प्रणाली में दोयम दर्जे की होकर रह गई थीं। भाषाई-साम्राज्यवाद फैलाने का सबसे सशक्त और ऐतिहासिक उपकरण राजनैतिक साम्राज्य है। दक्षिण एशिया में अंग्रेज़ी भाषा का साम्राज्य तथा अफ़्रीका के अनेक देशों में फ़्रांसीसी का साम्राज्य राजनैतिक साम्राज्य में निहित शक्तियों के दुरुपयोग का ही परिणाम है किन्तु इसके साथ-साथ भाषाई-साम्राज्य को बनाए रखने और सतत प्रसार को सुनिश्चित करने के लिये मिथ्या प्रचार का सहारा लिया जाता है। बुनियादी तौर पर प्रत्येक संस्कृति का सार तत्व उसकी भाषा में अभिव्यक्ति पाता है। भाषा न केवल संस्कृति का अविभाज्य अंग है अपितु उसकी कुंजी भी है।